
RAPORT DE SPECIALITATE
privind participarea la selecția de proiecte culturale 
sesiunea II/2026  pentru co-finanțare AFCN, 
pentru punerea în valoare a patrimoniului Cetății Medievale a Severinului
Palatul Culturii „Teodor Costescu”, asumându-și misiunea de promovare, valorificare și de vitalizare culturală a Municipiului Drobeta Turnu Severin, ca instituție de cultură ce administrează patrimoniul cultural material și imaterial, mobil și imobil, precum și monumentele istorice: Cetatea Medievală a Severinului, Castelul Artelor și Clădirea Teatrului, își propune continuarea dezvoltării creative și inovative prin proiecte culturale. Având deja o dinamică de activitate pe proiecte culturale foarte bună,  în doar cinci ani de participare la competiția AFCN a obținut finanțare pentru 17 proiecte culturale. 
Astfel, în anul 2019, prin co-finanțare AFCN, s-au implementat două proiecte culturale: proiectul ,,Impact” și proiectul „FotoKaleh”. În anul 2020 s-au realizat proiectele „Orașul și Apa” și „Octogon. 8 colțuri cu povești digitale despre Cetatea Severinului”. 

În anul 2021 s-a continuat revalorizarea Castelului de Apă prin alte două proiecte co-finanțate AFCN: „3 Inele” și proiectul „HUB-Atitudine. Muzeul-hub de atitudine în valorificarea patrimoniul cultural severinean”. 
În anul 2022, au fost implementate patru proiecte culturale: „Muzeul de jos în sus”, „Istoria de sub ziduri, „(Ne) Ocupăm (cu) Cetatea Severinului”  și proiectul „GEO”. 
În  anul 2023, Palatul Culturii a obținut finanțare pentru alte trei proiecte culturale: „2 Scene”,  „Apa din instalații” și proiectul „URME”.
În anul 2024, Palatul Culturii „Teodor Costescu” a implementat proiectele „O poveste rezistentă la timp. Istoria vie a Cetății Severinului” și „La un click de istorie. ”Aperitive” digitale crossover”, iar în anul 2025 Palatul Culturii Teodor Costescu a obținut finanțare AFCN pentru alte 2 proiecte culturale: „Docu-replică. Istoria unei cetăți în versiunea on/off the record” și „Dincolo de ruine – inelul de lut (Behind the Ruins – the Potery Ring)”.
La sesiunea II/2026 de selecție proiecte, Palatul Culturii Teodor Costescu va participa pentru obținerea de cofinanțare AFCN pentru proiectul cultural intitulat „EROUL, DOMNIȚA MISTERIOASĂ ȘI DUȘMANUL. Un nou aperitiv  digital în meniul de povești și experiențe imersive al Cetății Severinului”, prin care se oferă o experiență digitală imersivă pentru vizitatorii Cetății Severinului, care doresc să exploreze istoria locului. Principalul produs digital este o animație laborioasă care pune în dialog cu publicul 3 personaje istorice, din epoci diferite, reconstituite prin tehnici de modelare 3D: Mircea cel Bătrân (eroul), Domnița Cetății (personajul misterios), Soliman Magnificul (dușmanul). Elementul distinctiv este interactivitatea: personajele își spun poveștile și reacționează la prezența vizitatorilor. Totul este prezentat într-o scenografie expozițională care integrează producțiile digitale congruente din proiectele anterioare. La exterior, plasăm o serie de reconstituiri fizice ale acestor personaje realizate în urma unui proces de documentare a arhivelor disponibile - formă ideală de promovare a creației digitale și de valorizare a întregului concept curatorial. Scopul proiectului este permanentizarea creației în interiorul Cetății Severinului, monument iconic al Drobetei Turnu-Severin, prin inovare artistică digitală pusă în slujba reimaginării și interpretării patrimoniului cultural și al memoriei istorice a locului, unul din obiectivele proiectului fiind îmbogățirea conținutului cultural al Cetății Severinului cu o expoziție indoor/outdoor, construită în jurul a 3 personaje istorice simbolice, care oferă o experiență imersivă intensă vizitatorilor Cetății Medievale a Severinului. Valoarea co-finanțării din partea Palatului Culturii Teodor Costescu este de 34.344 lei. 
Ca urmare, vă propunem spre analiză și aprobare proiectul de Hotărâre a Consiliului Local privind participarea la selecția de proiecte culturale în sesiunea II/2026, pentru co-finanțare AFCN a proiectului cultural „EROUL, DOMNIȚA MISTERIOASĂ ȘI DUȘMANUL. Un nou aperitiv digital în meniul de povești și experiențe imersive al Cetății Severinului”, pentru punerea în valoare a patrimoniului imaterial al Cetății Medievale a Severinului, monument de patrimoniu categoria A - Cod LMI: MH-II-a-A-10184, din Municipiul Drobeta Turnu Severin.

